De er et af verdens mest kendte flyopvisningshold - de røde fly fra Red Arrows i England. På vej hjem fra et flyshow i Finland skulle der tankes op, og det blev i Aalborg, men det var ikke helt tilfældigt.

Det var ikke helt tilfældigt, at Jørgen Dahl Pedersen, der i dag havde sidste arbejdsdag i det danske flyvevåben, efter 38 års tjeneste, kunne sige farvel med at møde sine helte. Jørgen Dahl Pedersen er nemlig kæmpe fan af Red Arrows. Og i dag fik han så mulighed for at hilse på piloterne i de røde pile. - Jeg har fulgt Red Arrows siden 1965 da jeg så deres første opvisning, så det er en stor ære at få lov at overrække dem et specielt fremstillet foto af de ni fly, siger en stolt Jørgen Dahl Pedersen, og fortsætter - Det er noget, jeg har drømt om, men aldrig troet, jeg ville komme til. Se indslaget her. Aalborg har et godt ry Og det er heller ikke tilfældigt, at det netop var i Aalborg, at de letgenkendelige røde fly landede i dag for at tanke op, inden turen gik hjem til basen i England. - Vi har hjulpet Red Arrows flere gange i det forgangne år med forskellige opgaver, siger presseofficer ved Air Transport Wing på Flyvestation Aalborg Morten Valentin. - Sidst var vi med, da de ni opvisningsfly skulle krydse Atlanten for at lave opvisning i USA. Og i tilfælde af at de skulle få problemer på vej over, kunne vi være behjælpelig. Derudover har Aalborg et godt ry, de kan godt lide at komme her, og jeg tror, det er derfor, at de kommer tilbage gang på gang, tilføjer Morten Valentin. Men det var dog tilfældigt, at det faldt sammen med Jorgen Dahl Pedersens sidste arbejdsdag. - For en uge siden, anede jeg ikke en klap om det, så det er en god måde at afslutte 38 års tro tjeneste på. Red Arrows er landet, og de 11 opvisningsfly fly er linet op, og så kan Jørgen Dahl Pedersen få lov at overrække fotoet og tale med lederen af Red Arrows flyene, Martin Pert. - Det er stort, tænk at man kan få lov efter 38 års tjeneste at slutte af på den her måde, siger en bevæget Jørgen Dahl Pedersen.